LOXLEY บวกแรง 7% คาดเก็งฯทำหวยออนไลน์ หลังครม.ไฟเขียวแก้ พ.ร.บ.สลากฯ
LOXLEY บวกแรง 7% คาดเก็งฯทำหวยออนไลน์ หลังครม.ไฟเขียวแก้ พ.ร.บ.สลากฯ โดย ณ เวลา 10.59 น. อยู่ที่ระดับ 2.42 บาท บวก 0.16 บาท หรือ 7.08% ด้วยมูลค่าซื้อขาย 16.55 ล้านบาท
18 เม.ย. 2561

ผู้สื่อข่าวรายงานว่า บริษัท ล็อกซเล่ย์ จำกัด (มหาชน) หรือ LOXLEY ณ เวลา 10.59 น. อยู่ที่ระดับ 2.42 บาท บวก 0.16 บาท หรือ 7.08% ด้วยมูลค่าซื้อขาย 16.55 ล้านบาท คาดเก็งกำไรกลับมาทำหวยออนไลน์ หลังวานนี้ครม.ไฟเขียวแก้พ.ร.บ.สลากกินแบ่งรัฐบาล

โดยเช้านี้หนังสือพิมพ์ระบุว่า นายวิสุทธิ์ ศรีสุพรรณ รมช.คลัง ได้เปิดเผยว่า ที่ประชุมคณะรัฐมนตรีมีมติเห็นชอบร่างพระราชบัญญัติ สำนักงานสลากกินแบ่งรัฐบาลใหม่แก้ไขจากเดิมเมื่อปี 2517 โดยมีสาระสำคัญในการแก้ไข 17 มาตรา อาทิ การปรับนิยามเพราะมีการเพิ่มกองทุนพัฒนาสังคมเข้ามา การปรับสถานที่ตั้งของสำนักงานสลากฯ การปรับโครงสร้างของคณะกรรมการสลากฯ การจัดสรรรายได้สำหรับรางวัลสมทบเพื่อรองรับผลิตภัณฑ์ใหม่ของสลากฯในอนาคต
นอกจากนี้ยังเพิ่มบทลงโทษแก่ผู้ค้าที่ขายสลากฯเกินราคา ตามคำสั่งหัวหน้าคณะรักษาความสงบแห่งชาติ หรือ คสช. จากเดิมระวางโทษปรับไม่เกิน 2,000 บาท เป็นต้องระวางโทษจำคุกไม่เกิน 1 เดือน หรือปรับไม่เกิน 10,000 บาท หรือทั้งจำทั้งปรับ และยังห้ามจำหน่ายสลากฯในสถานศึกษาและการจำหน่ายสลากฯให้แก่ผู้ที่มีอายุไม่ถึง 20 ปีบริบูรณ์ ซึ่งขั้นตอนต่อจากนี้จะต้องส่งให้คณะกรรมการกฤษฎีกาตีความแก้ไขต่อไป ก่อนเสนอสภานิติบัญญัติแห่งชาติพิจารณา
ด้านพ.ต.อ.บุญส่ง จันทร์ทรีศรี รองผู้อำนวยการสำนักงานสลากกินแบ่งรัฐบาล ชี้แจงว่า การจัดสรรรายได้ยังคงมีสัดส่วนตามเดิม คือ 60% เป็นเงินรางวัล, 22% เป็นรายได้รัฐ, 17% เป็นการบริหารจัดการ, 1% เป็นเงินกองทุนพัฒนาสังคม แต่ได้มีการปรับแก้ค่าใช้จ่ายในการบริหารจัดการ 17% ออกเป็น 3% เป็นค่าบริหารจัดการของสำนักงานสลากกินแบ่งรัฐบาล 2% เป็นส่วนลดของตัวแทนจำหน่ายแบบสมาคม หรือองค์กรและ 12% เป็นส่วนลดตัวแทนจำหน่ายรายย่อย จากเดิม 7% ทั้งนี้ เพื่อให้ผู้ค้ารายย่อยมีกำไรเพิ่มขึ้น
อย่างไรก็ตาม ทางสำนักงานฯ กำลังเปิดรับฟังความคิดเห็นจากประชาชน เรื่องรูปแบบการจัดจำหน่ายสลากกินแบ่งรัฐบาล แบบใบเดียว และแบบชุด ให้สามารถร่วมกันซื้อสลากใบเดียวหลายคน หรือยกเลิกการขายรวมแบบชุด เพื่อแก้ปัญหาผู้ค้าเกินราคา การแก้ไขร่างกฎหมายดังกล่าว จะต้องผ่านการพิจารณาของ สนช. และตามกระบวนการแก้ไขกฎหมายตามลำดับ
ขณะที่ก่อนหน้านี้ผู้บริหารกองสลากฯ มีแนวคิดที่จะนำผลิตภัณฑ์ใหม่ อาทิ หวยออนไลน์ออกมาจำหน่าย เพื่อแก้ไขปัญหาการขายสลากเกินราคา ซึ่งปัจจุบันบริษัท ล็อกซเล่ย์ จีเทคฯ บริษัทลูกของ LOXLEY เป็นผู้รับสัมปทานติดตั้งเครื่องจำหน่ายหวยออนไลน์ จากสำนักงานสลากฯ
อนึ่งวานนี้(17เม.ย.) คณะรัฐมนตรีมีมติอนุมัติและรับทราบดังนี้ 1.อนุมัติหลักการร่างพระราชบัญญัติสำนักงานสลากกินแบ่งรัฐบาล (ฉบับที่ ..) พ.ศ. …. ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป
และ2.รับทราบแผนในการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าวตามที่กระทรวงการคลังเสนอ และ 3.ให้กระทรวงการคลังรับข้อสังเกตของสำนักงบประมาณและฝ่ายกฎหมายและกระบวนการยุติธรรม คณะรักษาความสงบแห่งชาติไปพิจารณาดำเนินการต่อไปด้วย
สาระสำคัญของร่างพระราชบัญญัติ 
แก้ไขเพิ่มเติมบทนิยาม คำว่า “พนักงาน” และเพิ่มบทนิยามคำว่า “กองทุน”และ “สถานศึกษา” เพื่อให้มีความชัดเจนยิ่งขึ้น
แก้ไขเพิ่มเติมพื้นที่ในการตั้งสำนักงานใหญ่ของสำนักงานสลากกินแบ่งรัฐบาล
แก้ไขเพิ่มเติมองค์ประกอบของคณะกรรมการสลากกินแบ่งรัฐบาล ซึ่งมีปลัดกระทรวงการคลังเป็นประธาน โดยมีอำนาจหน้าที่เพิ่มเติมในการกำหนดจำนวนและรูปแบบของสลากกินแบ่งรัฐบาล วาระการดำรงตำแหน่งและการพ้นจากตำแหน่งของกรรมการผู้ทรงคุณวุฒิ และการแต่งตั้งกรรมการผู้ทรงคุณวุฒิแทนตำแหน่งที่ว่าง
แก้ไขเพิ่มเติมอำนาจหน้าที่ของผู้อำนวยการสำนักงานสลากกินแบ่งรัฐบาลและผู้รักษาการในตำแหน่งผู้อำนวยการเกี่ยวกับการบรรจุแต่งตั้ง เลื่อนเงินเดือนพนักงานและลูกจ้างเพื่อลดภารกิจของคณะกรรมการสลากกินแบ่งรัฐบาล
แก้ไขเพิ่มเติมการจัดสรรเงินที่ได้รับจากการจำหน่ายสลากกินแบ่งรัฐบาล และการจัดการเงินดังกล่าวรวมทั้งดอกผลที่เกิดขึ้น
แก้ไขเพิ่มเติมการเปิดบัญชีเงินฝากธนาคาร การบัญชีของสำนักงานสลากกินแบ่งรัฐบาล และ การประกาศหมายเลขสลากกินแบ่งรัฐบาลที่สำนักงานสลากกินแบ่งรัฐบาลจำหน่ายเอง
กำหนดให้มีการจัดตั้งกองทุนบริหารสลากกินแบ่งรัฐบาลเพื่อพัฒนาสังคม
แก้ไขเพิ่มเติมบทกำหนดโทษสำหรับความผิดในกรณีการเสนอขาย หรือขายสลากกินแบ่งรัฐบาลเกินราคาที่กำหนดในสลากกินแบ่ง และกำหนดเพิ่มเติมความผิดในกรณีการขายสลากกินแบ่งรัฐบาลในสถานศึกษา และการขายสลากกินแบ่งรัฐบาลแก่บุคคลซึ่งมีอายุต่ำกว่ายี่สิบปีบริบูรณ์